Συντεταγμένες: 45°32′39″N 3°14′56″E﻿ / ﻿45.54417°N 3.24889°E﻿ / 45.54417; 3.24889

Η **Ισουάρ** (γαλλικά: Issoire) είναι κοινότητα, που βρίσκεται στο νομό Πουί-ντε-Ντομ, στην περιοχή Ωβέρνη-Ρον-Αλπ, στην κεντρική Γαλλία.

Είναι μία από τις τέσσερις υπονομαρχίες του νομού, οι άλλες είναι οι Αμπέρ, Ριόν και Τιέρ. Η κοινότητα Ισουάρ και η πρωτεύουσα του νομού Κλερμόν-Φεράν μοιράζονται τον ίδιο αστικό χώρο. Ο πληθυσμός της κοινότητας ανέρχεται στους 14.822 κατοίκους (2017).

Οι κάτοικοι αποκαλούνται Ισουαριάν.

Γεωγραφικά στοιχεία
-------------------

Ισουάρ, η πλατεία Δημοκρατίας
Χάρτης της Ωβέρνης, θέση της κοινότητας Ισουάρ στο νομό Πουί-ντε-Ντομ
Η κοινότητα Ισουάρ βρίσκεται στο νότιο τμήμα του νομού Πουί-ντε-Ντομ, στην περιοχή Ωβέρνη-Ρον-Αλπ.  Αποτελούσε τμήμα της πρώην διοικητικής περιοχής της Ωβέρνης.

Είναι υπονομαρχία του νομού, με πληθυσμό 14.822 κατοίκους (2017) και το κέντρο ευρύτερης περιοχής που συγκεντρώνει 27.718 κατοίκους (2015).

Οδικώς, το Τιέρ απέχει 71 χιλιόμετρα στα βορειοανατολικά, η Αμπέρ 58 χιλιόμετρα στα ανατολικά και το Κλερμόν-Φεράν 35 χιλιόμετρα στα βορειοδυτικά.

Η κοινότητα Ισουάρ βρίσκεται στην Κεντρική οροσειρά (Μασίφ Σαντράλ), πάνω στον ποταμό Αλλιέ, κοντά στη διασταύρωσή του με τον ποταμό Κουζ, νοτιοανατολικά του Κλερμόν-Φεράν στη σιδηροδρομική σύνδεση Παρίσι-Λυών-Μεσόγειος προς τη Νιμ. Βρίσκεται σε μία από τις εύφορες πεδιάδες του λεκανοπεδίου που σχηματίζει ο ποταμός Αλλιέ από την πηγή του στην Κεντρική οροσειρά (Μασίφ Σαντράλ) έως τη Μεγάλη Λιμάνι βόρεια του Κλερμόν και έως τον Λίγηρα.

Η έκταση της κοινότητας είναι 19,69 τετραγωνικά χιλιόμετρα.

Τοπωνυμία και γλώσσα
--------------------

Η πόλη αναφέρεται τον 6ο αιώνα ως Iciodorensium που προέρχεται από το όνομα Γαλάτη Icius et durum («φρούριο»).

Το όνομα της πόλης γράφονταν για μεγάλο χρονικό διάστημα Yssoire. Έτσι εξηγείται το Y που εμφανίζεται στο έμβλημά της. Η σύγχρονη ορθογραφία Issoire καθιερώθηκε μετά τη Γαλλική επανάσταση.

Στην περιοχή της κοινότητας Ισουάρ η παραδοσιακή γλώσσα ήταν η οξιτανική. Στα οξιτανικά-ωβερνιά, την τοπική διάλεκτο, η πόλη αναφέρεται ως *Soire*.

Ιστορία
-------

Ο πύργος του Ρολογιού, παλιό παρατηρητήριο
Η πόλη ιδρύθηκε ως Iciodurum από τη γαλατική φυλή των Αρβέρνων και στη ρωμαϊκή εποχή απέκτησε μεγάλη φήμη για τις σχολές του. Τον 3ο και αρχές του 4ου αιώνα, η περιοχή εκχριστιανίσθηκε και ιδρύθηκε χριστιανική κοινότητα από τον άγιο Ωστρεμουάν. Τον 5ο αιώνα, η περιοχή δέχθηκε την επίθεση και μανία των Βανδάλων.

Κατά τους θρησκευτικούς πολέμους της Μεταρρύθμισης, η μικρή πόλη υπέφερε πολύ σοβαρά. Ο Ματιέ Μερλ, ηγέτης των Προτεσταντών, κατέλαβε και λεηλάτησε την πόλη το 1575 και αντιμετώπισε τους κατοίκους με μεγάλη σκληρότητα. Ο βασιλικός στρατός την ανακατέλαβε το 1577 και η αγριότητα των αντιποίνων τους μπορεί να συναχθεί από την επιγραφή "Ici fut Issoire" (Εδώ ήταν το Ισουάρ), σκαλισμένη πάνω σε έναν στύλο που ανεγέρθηκε στην πόλη. Στον πόλεμο μεταξύ της Καθολικής Λίγκας και του Ερρίκου Δ΄, η πόλη υπέστη περαιτέρω πολιορκίες και ποτέ δεν ανέκτησε πλήρως την πρώιμη ευημερία της.

Οικονομία
---------

Για αιώνες η περιοχή της κοινότητας Ισουάρ ήταν αγροτική. Άρχισε να αναπτύσσεται το 1855 με την άφιξη του σιδηροδρόμου. Στη συνέχεια, η εγκατάσταση ενός στρατιωτικού συντάγματος έδωσε νέα ζωή στην πόλη. Κατά τον 20ό αιώνα η βιομηχανία απογειώθηκε.

Η κοινότητα Ισουάρ φιλοξενεί τα κεντρικά γραφεία πολλών μεγάλων εταιρειών  (με κύκλο εργασιών η καθεμία άνω των 10 εκατομμυρίων ευρώ).

Αξιοθέατα
---------

Η εκκλησία Σαιντ-Ωστρεμουάν, 12ος αιώνας
* Η εκκλησία Σαιντ-Ωστρεμουάν, 12ος αιώνας, είναι χτισμένη στη θέση ενός παλαιότερου παρεκκλησίου που υψώνεται πάνω στον τάφο του αγίου Ωστρεμουάν, τοπικού αγίου και επισκόπου του 3ου-4ου αιώνα που εκχριστιάνισε την Ωβέρνη, και αποτελεί ένα εξαιρετικό δείγμα της ρομανικής αρχιτεκτονικής της Ωβέρνης.

* Ο πύργος του Ρολογιού με μουσείο της Αναγέννησης, δίπλα στην κεντρική πλατεία της πόλης. Το κτίριο χτίστηκε τον 15ο αιώνα και λειτουργούσε ως παρατηρητήριο, καμπαναριό και δημαρχείο. Η αποκατάστασή του το 1830 έδωσε την σημερινή εμφάνιση. Από την κορυφή του προσφέρεται πανοραμική θέα περιοχής.
* Η γιορτή Ρωμαϊκής τέχνης (Festival d'Art Romain), μεσαιωνικό λαογραφικό θέαμα στην παλιά πόλη κάθε χρόνο την τελευταία εβδομάδα του Αυγούστου.

Παραπομπές
----------

1. ↑  «Base officielle des codes postaux» La Poste. 1  Οκτωβρίου 2018.
2. ↑  (Γαλλικά) *Code INSEE*.
3. ↑  «Populations légales 2020» Εθνικό Ινστιτούτο Στατιστικής και Οικονομικών Μελετών. 29  Δεκεμβρίου 2022.
4. ↑  *répertoire géographique des communes*. Institut national de l'information géographique et forestière. Ανακτήθηκε στις 26  Οκτωβρίου 2015.
5. 1 2  *Annuaire de service-public.fr*. Ανακτήθηκε στις 23  Σεπτεμβρίου 2023.
6. ↑ . «habitants.fr/issoire».
7. ↑ . «fr.distance.to/Issoire/Thiers».
8. ↑ . «fr.distance.to/Issoire/Ambert».
9. ↑ . «distance.to/Issoire/Clermont-Ferrand».
10. ↑  Karl-Heinz Reichel, Grand dictionnaire général auvergnat-français, Nonette, Créer, 2005, 878 p. (ISBN 2-8481-9021-3), p. 778.
11. ↑  Pierre Miquel,Les Guerres de Religion , Paris, Club France Loisirs, 1980 (ISBN 2-7242-0785-8). p. 325.
12. ↑ . «verif.com/liste-entreprises».
13. ↑  *L'art roman dans le Puy-de-Dôme*, brochure éditée par le Conseil général du Puy-de-Dôme, p. 6-7.
14. ↑ . «centre-artroman.issoire.fr/Festival-d-art-roman».

Εξωτερικοί σύνδεσμοι
--------------------

* Η επίσημη ιστοσελίδα του Δημαρχείου (γαλλικά)
* Η ιστοσελίδα του Γραφείου Τουρισμού Αρχειοθετήθηκε 2021-01-25 στο Wayback Machine. (γαλλικά, αγγλικά)

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 140735495
* LCCN: n82006720
* GND: 4483496-2
* BNF: cb15269528c (data)

 |

 |